16 keer lewenslank ná seksdade met kindersDie Pretoria-Noord-landdroshof. (Foto: Women and Men Against Child Abuse) Vier uit ses Pretoriase familielede, wat skuldig bevind is aan verskeie seksmisdade teenoor kinders wat in hul sorg geplaas is, is eindelik lewenslank tronk toe gestuur. Van die kinders was familie van die oortreders. Van die misdade is amper twee dekades gelede gepleeg. Die skuldiges is Donderdag gesamentlik 16 lewenslange vonnisse én nog 110 jaar tronkstraf in die hof in Pretoria-Noord opgelê. “Jy moes vandag ’n sambreel saamgeneem het hof toe, want dit het lewenslange vonnisse gereën,” sê Tania Otto, woordvoerder van die organisasie Women and Men Against Child Abuse (WMACA). Dié organisasie het die saak teen ’n oupa, ouma, hul twee volwasse kinders en dié se eggenote oor die afgelope dekade deurlopend gevolg. Die saak het egter 12 jaar geneem om tot vonnisoplegging te kom. Die oupa (70) en ouma (69) is eindelik gesamentlik 12 lewenslange vonnisse (95 jaar tronkstraf) opgelê. Die ouma se dogter en haar man is op hul beurt vier keer lewenslank gevonnis. Die twee ander familielede, ook ’n egpaar, is elkeen ’n opgeskorte vonnis en drie jaar lange korrektiewe toesig opgelê. Die ses familielede is gesamentlik skuldig bevind aan 20 aanklagte, waaronder verkragting, onsedelike aanranding, gedwonge verkragting, gedwonge seksuele aanranding, seksuele gereedmaking, asook kindermishandeling en verwaarlosing. Die oortredings het tussen 2005 en 2010 teenoor minderjarige kinders tussen vier en nege jaar oud plaasgevind. Die kinders was destyds in die beskuldigdes se sorg op kleinhoewes noord van Pretoria. Vier van die kinders is familie van die beskuldigdes en twee was in pleegsorg by die beskuldigdes geplaas. Een van dié pleegkinders (6) is destyds vir skoolgereedheidstoetse geneem, waar sy aan die opvoedkundige sielkundige verklap het dat sy seksueel deur haar pleegouers aangerand word. Die sielkundige het die saak by die polisie aangemeld, waarna ’n ondersoek onthul het dat hul twee pleegkinders én hul vier biologiese kinders seksueel aangerand is. Die beskuldigdes is in 2010 in hegtenis geneem en die kinders in ’n plek van veiligheid geplaas. Al ses beskuldigdes het onskuldig gepleit.